als_Latn dik_Latn sag_Latn
Ministri i Punëve të Jashtme të Shqipërisë, z. Ditmir Bushati, në kuadrin e vizitës së tij në Itali, zhvilloi një takim dypalësh me Ministrin e Punëve të Jashtme të Italisë, z. Paolo Gentiloni.
Gjatë këtij takimi, Ministrat biseduan për çështje të bashkëpunimit dypalësh me interes reciprok, çështjet e integrimit të Shqipërisë në BE, zhvillimet rajonale e ndërkombëtare.
Ministri Bushati shprehu kënaqësinë për nivelin e shkëlqyer të marrëdhënieve dypalëshe me Italinë si një aleat strategjik i natyrshëm dhe me lidhje të ngushta e speciale, si dhe rëndësinë që ka Italia për Shqipërinë e shqiptarët e anasjelltas. Ministri Bushati vlerësoi dialogun intensiv politik mes dy vendeve dhe bashkëpunimin miqësor të dëshmuar edhe gjatë vizitës së fundit të Kryeministrit Renzi në Tiranë në përmbyllje të Presidencës italiane të BE-së.
Ministri Bushati u shpreh se: "ka ardhur momenti për një prani me të madhe të biznesit italian në vendin tonë, sidomos për praninë e kompanive të mëdha si dhe për investime italiane në sektorët strategjikë. Ndërkohë, është e nevojshme të mos humbim kohë për të konkretizuar gatishmërinë e qeverisë dhe angazhimin e Kryeministrit Renzi për njohjen e pensioneve si dhe për zgjidhjen e çështjes së taksës rrugore për auto transportuesit shqiptarë që udhëtojnë drejt Italisë", tha ai.
Më tej, duke falënderuar për ndihmën e dhënë nga qeveria dhe institucionet italiane për përpjekjet tona dhe proceset integruese të Shqipërisë në BE, Ministri Bushati e informoi homologun italian për zhvillimet politike në vend, prioritetet dhe reformat e ndërmarra dhe shprehu bindjen që mbështetja e pakushtëzuar e Italisë do të vijojë edhe për hapin e ardhshëm të hapjes së negociatave.
Ministrat e Jashtëm Bushati dhe Gentiloni gjatë takimit biseduan edhe për rolin dhe përpjekjet e Shqipërisë dhe Italisë për forcimin e stabilitetit dhe sigurisë në rajon e më gjerë, si dhe për krijimin e një klime të re mirëbesimi e bashkëpunimi me interes reciprok të gjithanshëm. Ministrat diskutuan gjithashtu për çështje të bashkëpunimit në kuadrin e projekteve të Nismës Adriatiko-Joniane (AII) për Makrorajonin Adriatiko-Jonian dhe nismave të tjera rajonale, si dhe në kuadrin e projektit TAP, i cili në vijim të zhvillimeve të fundit merr një vlerë të shtuar si për vendet tona ashtu edhe për rajonin e madje edhe për vetë Evropën Perëndimore, në përpjekjet e saj për diversifikimin e burimeve energjetike.
Ministri Gentiloni shprehu gatishmërinë e Italisë për të intensifikuar me tej marrëdhëniet dypalëshe si dhe e njohu Ministrin Bushati me vullnetin për organizimin brenda 1 viti të mbledhjes së parë të përbashkët mes dy qeverive tona, si një kontribut i veçantë i bashkëpunimit tonë.
Ministrat shprehën shqetësimin e përbashkët për aktet e rënda e të shëmtuara terroriste që tronditën Francën dhe gjithë komunitetin ndërkombëtar dhe vendosmërinë për dënimin më të ashpër të këtyre akteve, që dëshmojnë qartë se terrorizmi është kërcenim për të gjithë popujt e shtetet, që mund të godasë këdo e në çdo kohë, dhe që duhet luftuar me të gjitha forcat dhe pa kompromise. Dy Ministrat shprehën kënaqësinë për krijimin së shpejti të grupit të përbashkët të punës për luftën kundër terrorizmit, për më tepër që kjo tematikë do të marrë një trajtim të veçantë gjatë kryesisë shqiptare të Procesit të Bashkëpunimit të Evropës Juglindore (SEECP).
© Ministria e Punëve të Jashtme 2015 - Të gjitha të drejtat e rezervuara.
als_Latn als_Latn als_Latn als_Latn als_Latn als_Latn als_Latn als_Latn als_Latn